Man, vrou in hospitaal ná mikrovliegtuig neerstort | Maroela Media
Die Mikrovliegtuig het by Rashoop buite Brits neergestort (Foto: Hartbeespoort Emergency Rescue Unit/Johan de Winnaar)
'n Man en vrou van Brits in Noordwes sterk in 'n hospitaal aan nadat hulle vroeër dié week in 'n mikrovliegtuigongeluk betrokke was.
Hugo Bieldt, 'n Brits-inwoner en kranige mikrovliegtuig-vlieënier, sê die voorval het glo Vrydag net buite Brits plaasgevind.
Volgens Bieldt het die vliegtuigenjin kort ná opstyging onklaar geraak. "Ek het vanuit my huis gehoor dat iets baie vreemd klink met die enjin van die vliegtuig en besluit om buite te gaan ondersoek instel," vertel hy.
"Die man, wat die vlieënier was, het maar oomblikke vroeër opgestyg en moes al baie hoër op in die lug gewees het as wat hy was, so ek het dadelik onraad vermoed. Dit was nie lank nie of die vliegtuig het agter die bome verdwyn en ek het 'n harde slag gehoor."
Met sy aankoms by die toneel waar die mikrovliegtuig neergeploeg het, was daar reeds 'n groep mense wat die slagoffers te hulp gesnel het. Bieldt sê hy het die nooddienste onmiddellik ontbied.
"'n Noodlanding is wel moontlik met 'n mikrovliegtuig, maar jy het baie spoed nodig," sê hy. "In hierdie geval het die linkerkant se agterwiel 'n trein-kraglyn getref wat veroorsaak het dat die mikrovliegtuig begin tol en toe neergestort het."
Die vrou het na bewering 'n sleutelbeen gebreek en die man het onder meer gebreekte ribbes en 'n gebreekte pelvis opgedoen. Hulle is albei na die hospitaal gehaas en is tans buite gevaar.
Lugvaartowerhede het reeds 'n ondersoek van stapel gestuur om vas te stel waarom die mikrovliegtuig se enjin onklaar geraak het.
Op sosiale media het baie mense die man en vrou as onderwysers van 'n plaaslike skool in Brits uitgeken. Maroela Media kon nog nie dié inligting bevestig nie.
Hartbeespoort Emergency Rescue Unit het die voorval bevestig.
Wens hierdie 02 persone/kollegas alle sterkte toe tot herstel.
Ons gebede gaan uit na twee staatmakers en hulle families.
Die man is n bekwame ouditeur van brits hy was ook hoofseun van hoerskool brits. Hy het baie seergekry. Ons bid dat daar volkome herstel sal wees.
ek onthou…. was in 2002 ook in mikroligte vlieg ongeluk, genade van Bo dat ek kan leef…… sterkte vir die twee, maar die vlieg en uitsig was fantasies
Ons ken die vrou baie goed, 'n Juffrou van Laerskool Olienpark. 'n Juffrou met 'n hart van goud wat ook baie lief is vir die kinders. Ons bid vir beide se volkome herstel en ook vir hulle baie sterkte aan die families.